KIRJALLINEN KYSYMYS E-0673/02 esittäjä(t): Ilda Figueiredo (GUE/NGL) komissiolle. Työtulon kaksinkertainen verotus.



Virallinen lehti nro 277 E , 14/11/2002 s. 0073 - 0074



KIRJALLINEN KYSYMYS E-0673/02 esittäjä(t): Ilda Figueiredo (GUE/NGL) komissiolle (8. maaliskuuta 2002) Aihe: Työtulon kaksinkertainen verotus EY:n perustamissopimuksen 49 artiklassa kielletään rajoitukset, jotka koskevat kansalaisten vapautta tarjota palveluja yhteisössä. Kuitenkin hiljattain saamieni tietojen mukaan portugalilaiset työntekijät ovat joutuneet maksamaan työtulostaan kaksinkertaista veroa. Tiedetään, että Saksan liittotasavallassa on huomattava portugalilainen yhteisö ja että useissa tapauksissa ainoastaan toinen puolisoista työskentelee maassa ja toinen on jäänyt työhön Portugaliin. Saksassa työskentelevä puoliso maksaa tavallisesti työtulostaan veron Saksaan. Portugaliin työskentelemään jääneen puolison on kuitenkin veroilmoituksessaan ilmoitettava myös puolison tulot, jotka lasketaan mukaan verotettaviin tuloihin. Tässä on kyse kaksinkertaisesta epäoikeudenmukaisuudesta. Toinen puolisoista maksaa kaksinkertaista veroa ja, koska palkat ovat Saksassa huomattavasti korkeampia kuin Portugalissa, myös hänen tuloluokkansa muuttuu niin, että hän maksaa veroa korkeamman veroprosentin mukaisesti. Mihin toimiin komissio aikoo ryhtyä tällaisten tilanteiden välttämiseksi? Frederik Bolkesteinin komission puolesta antama vastaus (23. huhtikuuta 2002) Arvoisan parlamentin jäsenen tarkoittama tilanne johon liittyviä vetoomuksia parlamentti on saanut runsain mitoin koskee Saksassa työskentelevien portugalilaisten verotusta; tällaisten henkilöiden katsotaan olevan Portugalin asukkaita, jos heidän kotinsa ja perheensä on edelleen Portugalissa. Niihin, jotka ovat muuttaneet perheineen Saksaan, sovelletaan ainoastaan Saksan verolainsäädäntöä. Saksan ja Portugalin 15. heinäkuuta 1980 tekemässä kaksinkertaista verotusta koskevassa sopimuksessa Portugalissa asuvien Saksassa työtuloa nauttivien veronmaksajien kaksinkertainen verotus vältetään myöntämällä heille verohyvitystä. Tämän hyvityksen ansiosta he voivat vähentää Saksassa jo maksamansa veron Portugalissa maksamistaan veroista (ns. hyvitysmenetelmä). Kyseinen menetelmä on toinen Taloudellisen yhteistyön ja kehityksen järjestön (OECD) malliverosopimuksen nojalla sen jäsenille tarjolla olevista vaihtoehdoista välttää kaksinkertainen verotus toinen on niin kutsuttu vapautusmenetelmä, jossa toisella jäsenmaalla on yksinoikeus tulon verottamiseen, jolloin kyseinen tulo vapautetaan verosta toisessa jäsenmaassa. Koska tuloverotusta ei ole yhdenmukaistettu yhteisön tasolla, EU:n jäsenvaltiot voivat itse valita menetelmän. Päätöstä tehdessään niiden on noudatettava EY:n perustamissopimusta, erityisesti sen sisämarkkinoita koskevia määräyksiä, mutta niiden valinta on pätevä, kunhan molemmissa maissa maksettavan veron yhteenlaskettu määrä ei ole suurempi kuin mitä se olisi, jos tuloa verotettaisiin korkeamman veroprosentin maassa. Koska Portugali antaa täyden hyvityksen Saksassa jo maksetusta verosta, yhteisön lainsäädäntöä ei rikota. Portugalin valtionveron progressiivisuudesta johtuen Portugalissa ansaitun tulon määrä kasvaa, koska siinä otetaan huomioon Saksassa ansaittu tulo (joka ei sinänsä ole veronalaista Portugalissa). Tämän mahdollistaa kaksinkertaista verotusta koskevan verosopimuksen 24 artiklan 1 kohdan b alakohdassa oleva niin kutsuttu progressiolauseke, joka sisältää OECD:n malliverosopimuksen 23 B artiklan 2 kohdan. Lauseke perustuu periaatteelle, jonka mukaan henkilöä verotetaan tämän veronmaksukyvyn mukaan, joten se on sopusoinnussa yhteisön lainsäädännön kanssa. Arvoisan parlamentin jäsenen esiin nostamaa tilannetta voidaan muuttaa ainoastaan muuttamalla kahdenvälistä verotussopimusta, ja siinä yksinomainen toimivalta on sopimuspuolilla eli Saksalla ja Portugalilla. Komissio on kuitenkin epävirallista tietä kiinnittänyt molempien jäsenvaltioiden viranomaisten huomion siihen, että asianomaiset portugalilaiset työntekijät kokevat nykytilanteen epäoikeudenmukaisena ja että tilannetta olisi ehkä aiheellista korjata.